Aceștia au trecut pragul Căsuței Iepurașului, pentru diferite ateliere de lucru manual, iar adulții au ales să se bucure de obiectele de artizanat expuse la căsuțele producătorilor și meșterilor locali.
Căsuța Iepurașului a găzduit mai multe sesiuni de ateliere creative în care producătorii locali i-au purtat pe cei mici în lumea ceramicii, a lavandei și altor comori ale naturii.
În atelierul din curtea Iepurașului, copiii au trăit o experiență minunată în lumea jocurilor de societate. De aceste activități s-au bucurat elevii Liceului de Arte "Aurel Popp", Liceul Reformat, Grădinița cu Program Prelungit Livada, respectiv Școala Gimnazială Avram Iancu.
În cea de-a doua zi a târgului, curtea și Căsuța Iepurașului s-au umplut, din nou, de veselie! Activitățile creative și distractive pentru copii i-au determinat pe educatori și învățători să înscrie peste 1200 de preșcolari și elevi din județ la atelierele special conturate pentru a stimula deprinderile creative ale celor mici.
Desigur că și adulții s-au bucurat de tot ce înseamnă atmosferă a târgului anual de Paști.
Aceștia au avut și vor avea posibilitatea să achiziționeze podoabe pentru casă, specifice perioadei pascale, dar și vinuri și tărie, direct de la producătorii din județ.
Cu ce se mândresc cel mai mult sătmărenii care au închiriat căsuțe pentru a fi prezenți la ediția din acest an este faptul că fiecare produs, fie că e vorba despre vinuri, pălincă sau obiecte de artizanat ori cosmetică și înfrumusețare, este produs în județul nostru, cu dedicare și răbdare, astfel încât toți cumpărătorii să fie mulțumiți de calitate și alegerea făcută.
Pentru a-i atrage și mai mult pe clienți, unii dintre producători fac demonstrații pe loc, și realizează în fața clienților articole din piele, precum saboți sau papuci de casă. Alții aleg să vină cu produsele gata făcute, deoacerr procesul de producție nu le permite altfel.
Trebuie menționat faptul că unul dintre cele mai căutate standuri este cel al unui producător de vinuri din Beltiug, unde clienții se interesează deja de calitatea produselor ambalate fie la PET-uri de 2 litri, fie la sticle de 750 de mililitri.
"Oamenii preferă mai mult la PET, pentru că este mai accesibil ca și preț. Dar și vinurile la cantitate mai mică și preț mai mare au trecere bună.
Ne mândrim cu ele, chiar mergem frecvent la concursurile care se desfășoară în județul Satu Mare, la concursul județean din Beltiug, unde am luat diverse medalii, chiar și premiul I.
Am luat și medaliile de argint și bronz. Ne mândrim cu ele și acest fapt reprezintă că avem vinurile bune", a declarat Dan Cobusceanu, de la Crama Cobusceanu.
Producătorii locali pot fi găsiți în Centrul Nou în fiecare zi, de luni până duminică, de la ora 10:00 la 18:00.